Brøndby topper listen over flest udlændinge i en Superliga-spillertrup. Tidligere Brøndby-formand Per Bjerregaard finder udviklingen bekymrende, men glæder sig over sportsdirektør Troels Bechs udtalelse om, at talentudviklingen stadig er et fokuspunkt på Vestegnen

Brøndby stillede torsdag op i stærkeste opstilling, da klubben besejrede sydkoreanske Jeonbuk Motors 4-2 ved træningsturneringen Dubai International Cup.

På Brøndbys holdkort stod der tre danske navne: Frederik Rønnow, Frederik Holst og Christian Nørgaard.

De resterende otte spillere i den tyske træner Alexander Zornigers startellever var udlændinge fra hhv. Polen, Finland, Tyskland, Sverige, Ungarn, Island og Slovenien.

Den eneste spiller i opstillingen, som har taget turen helt op gennem Brøndbys ungdomsrækker er midtbanespilleren Frederik Holst. Og i foråret kommer han formentlig nok også til at afløse en anden Brøndby-knægt ved navn Andrew Hjulsager, fordi holdkammeraten på transfervinduets sidste dag blev solgt til spanske Celta Vigo for 7,5 mio. kroner.

Hjulsager-salget er på mange måder et glimrende eksempel på det, som klubben på Vestegnen gerne vil bryste sig af: nemlig at kunne bringe egne spillere op gennem systemet, modne dem på førsteholdet for derefter at sende dem af sted til udlandet – når de endelig er blevet flyvefærdige.

Altså: En spiller som vokser sig for stor til Superligaen og påkalder sig opmærksom fra de større europæiske ligaer. En skikkelse som vil blive savnet, fordi vedkommende er en kulturbærer og foregangsmand med høj symbolværdi. Men så er der også smurt tykt på.

Langt over gennemsnittet

Tankegangen er måske for romantikere… Og alle realister vil sikkert råbe højt om udvikling og forretning. Men business eller ej, så er og bliver det bemærkelsesværdigt, hvor mange udlændinge der har hjemme i nogle af Superligaens største klubber. Og især på Vestegnen.

14 ud af 23 spillere i Brøndbys førsteholdstrup er fra udlandet. Dermed har Brøndby flest udlændinge af samtlige Superligahold.

Måske lidt af et paradoks i forhold til klubbens ideal om at satse på egne talenter og gøre dem rede og klar til udlandet på deres Superliga-mandskab.

Gennemsnittet i Superligaen er 9,58 udlændinge pr. trup, så Brøndby ligger altså markant over det tal.

Torsdag kom det frem, at Dansk Boldspil-Union (DBU) og Divisionsforeningen har nedsat en arbejdsgruppe bestående af bl.a. DBU's talentchef, Flemming Berg, Frank Arnesen, Poul Erik Andreasen fra AaB og Ole Bjur fra Divisionsforeningen.

Den arbejdsgruppe skal diskutere mulighederne for at gøre plads til flere hjemmedyrkede, danske talenter frem for udenlandske spillere.

Brøndby-træning på JA Centre of Excellence i Dubai. Foto: KHAN TARIQ MIKKEL/Polfoto

Den tidligere Brøndby-formand Per Bjerregaard er ikke udelt begejstret for det store antal udlændinge i Brøndby.

- Umiddelbart er det bekymrende for sådan en som mig.

- Men jeg glæder mig over, at Troels Bech er ude og sige, at der stadig er meget fokus på udvikling af egne talenter. Lige nu er man i en periode, hvor det ser sådan ud, men hensigten er fortsat er bringe egne talenter frem på førsteholdet, som jeg opfatter det.

- Jeg ved, at der stadig er et enormt fokus på talentudvikling. Lige nu er Brøndby så af praktiske årsager nødt til at agere anderledes. Det er jo fordi, at man samtidig med fodbolden også driver en forretning. Det kan være, at det er det fornuftigste at gøre lige nu, siger Per Bjerregaard til Ekstra Bladet og fortsætter:

- Jeg ser det ikke som noget alarmerende, men selvfølgelig ville jeg gerne, at der var mange unge Brøndby-spillere på holdet.

- Fodbolden udvikler sig jo også. Der er flere udlændinge alle vegne. Netværket af spillere rundt om i verden er blevet findyrket og er lettere at gå til. Så det er nemmere at skaffe profiler fra andre lande.

- For mig er det vigtige, at der stadig arbejdes meget målrettet med Brøndbys egne talenter. Og jeg tror, at det høje antal udlændinge i klubben er et forbigående tema. Jeg regner med, at der igen vil være masser af danskere på Brøndbys Superligahold. Brøndbys DNA er i tankerne i klubben. Vi har jo lige set, at et supertalent (Andrew Hjulsager, red.), er taget til Spanien, siger han.

Brøndby - Jeonbuk Hyundai Motors FC. Kampen endte til 4-2. Foto: KHAN TARIQ MIKKEL/Polfoto

Sammenlignet med resten af Norden er Brøndby stadig den klub med flest udlændinge i truppen. Og DBU lader til at være af den opfattelse, at den danske talentudvikling kan risikere at lide under den store mængde af udenlandske spillere, som i disse år hentes til Danmark.

Men vender man hele debatten 180 grader rundt, så ville argumenterne formentlig gå på, at de sportslige ambitioner og de økonomiske interesser i disse tider er en uadskillelig symbiose, som nødvendigvis må komme over ens.

I nogle år har Brøndby f.eks. ikke spillet så aggressiv og fremragende fodbold, som tilfældet har været i denne efterårssæson. Klubben er endelig gældfri. Og den aktuelle andenplads i Superligaen er mange TV-penge værd… Så måske er en af hovedårsagerne til den aktuelle succes netop de velovervejede spillerindkøb fra internationale fodboldklubber, som Brøndby har foretaget sig i de seneste par transfervinduer.

En ulempe for talentudviklere

Brøndby ikonet Kim Vilfort, som til daglig er leder af Brøndby Masterclass (bl.a. talentudvikling og uddannelse), mener samtidig, at der også kan være andre grunde til, at antallet af danske spillere i Brøndby-truppen er stærkt opsigtsvækkende:

- Er du en dygtig talentudvikler, vil ulempen være, at spillerne ikke er i klubben, når de rammer deres bedste alder. Det kan godt være svært at bygge en stamme op af egne spillere på et højt niveau. Det er et dilemma for de mellemstore klubber, som tingene har udviklet sig, siger Vilfort til Ekstra Bladet og fortsætter:

- Det er klart, at det er en udfordring, hvis vores egne spillere forlader Danmark for hurtigt. Jeg havde da også gerne set, at nogle af dem spillede længere tid på vores førstehold. Men det er begrænset, hvad vi kan gøre for at holde på dem, siger han.

Sportsdirektør Troels Bech har også tidligere forklaret, hvordan udenlandske klubber hapser de unge talenter fra en tidlig alder, simpelthen for selv at kunne kategorisere dem som spillere af egen avl:

- Uanset hvor mange gode, unge spillere du har klar, er der i mange udenlandske ligaer et krav om 'homegrown players'. Og det betyder, at klubberne henter spillere hos os og andre, før de fylder 16. På den måde tæller de som spillere af egen avl hos dem. Derfor er det en udfordring for os, at de henter spillerne, før vi kan nå at give dem førsteholdsdebut, siger han.

Foto: KHAN TARIQ MIKKEL/Polfoto

Foto: KHAN TARIQ MIKKEL/Polfoto

Brøndby - Jeonbuk Hyundai Motors FC. Kampen endte til 4-2. Brøndbys træner Alexander Zorninger taler med Brøndbys nye mand Zslot Kalmar. Foto: KHAN TARIQ MIKKEL/Polfoto

Grafikken er fjernet på grund af opdateringer på sitet.